钦定古今图书集成/明伦汇编/官常典/第685卷 > 勾涛
## 钦定古今图书集成/明伦汇编/官常典/第685卷 > 勾涛

按《宋史》本传：“涛字景山，成都新繁人。登崇宁二年进
士第，调嘉州法掾、川陕铸钱司属官。建炎初，通判黔
州。田祐恭兵道境上，涛白守，燕劳之。祐恭感恩厉下，
郡得以无犯。湖湘贼王辟破秭归，桑仲、郭守忠攻茶
务箭窠砦，将犯夔门。夔兵素单弱，宣司檄祐恭捍御，
涛帅黔兵佐之，贼溃去。宣抚张浚奏涛知巴州，不赴。”
翰林侍读学士范仲荐，召见，论五事，除兵部郎中。七
年，迁右司郎宫兼校正。日食，上言。八月，迁起居舍人，
以足疾，命阁门赐墩待班。九月，兼权中书舍人。时沿
边久宿兵江浙，罢于馈饷，荆、襄、淮、楚多旷土，涛因进羊祜屯田故事，事下诸大将，于是边方议行屯田。淮
西都统制刘光世乞罢，丞相张浚欲以吕祉代之。涛
谓：“祉疏庸浅，谋必败事，莫若就择将士素所推服者
用之，否则刘锜可。”浚不纳。祉至，果以轻易失士心。未
几，郦琼叛，祉死于乱。浚闻之，夜半召涛愧谢。时帝驻
跸建炎，欲亟还临安，涛入见曰：“今江、淮列戍十馀万，
苟付托得人，可无忧顾。适此危疑，讵宜轻退，以启敌
心。”因荐刘锜。帝即命以其众镇合肥。川、陕宣抚使吴
玠言都转运使李迨朘刻赏格，迨亦奏玠苛费。帝以
问涛，涛曰：“玠忠在西，纵费宁可核，第移迨他路可尔。”
帝然之。会金人废刘豫，金、房镇抚使郭浩遣其弟沔
奏事，涛察沔警敏可仗，乞诏谕陕右诸叛将，乘机南
归。帝命涛草诏，沔持以往，闻者流涕。十二月，除中书
舍人。八年，除史馆修撰，重修《哲宗实录》，帝谕之曰：“昭
慈圣献皇后病革，朕流涕问所欲言，后怆然谓朕曰：
‘吾逮事宣仁圣烈皇后，见其任贤使能，约己便民，忧
勤宗社，疏远外家，古今母后无与为比。不幸奸邪罔
上，史官蔡卞等同恶相济，造谤史以损圣德，谁不切
齿？在天之灵，亦或介介。其以笔属正臣，亟从删削，以
信来世。朕痛念遗训，未尝一日辄忘，今以命卿’。”涛奏：
“数十年来，宰相不学无术，邪正贸乱，所以奸臣子孙
得逞其私智，几乱裕陵成书。非赖陛下圣明，则任申
必先有过岭之谪，臣亦恐复蹈媒孽之祸。”帝慰勉之。
六月，《实录》成，进一秩，就馆赐宴。复修《徽宗实录》，以中
书舍人吕本中为荐，丞相赵鼎，谕旨宜婉辞纪载。涛
曰：“崇宁、大观，大臣误国，以稔今祸，藉有隐讳，如《天下
野史》何？”七月，除给事中，求去，以徽猷阁待制知池州，
改提举江州太平观。俄除荆湖北路安抚使、知潭州。
秦桧尝令人谕意欲与共政，涛以书谢之。桧讽言官
劾之，不报。涛上书论时事之害政者：“大臣密谕王伦，
变易地界，一也；蔡攸之妻近居临平，咫尺行都，略不
畏避，二也。小大之臣，凡在谪籍，皆已甄叙，恶如京黼，
尚蒙宽宥。今侍从之臣，初无大过，理宜牵复，三也。河
南故地，复归中国，新附之民延颈德泽，承流之寄，当
加精选，四也。台谏为耳目之司，今宰相引援，皆同舍
之旧，倚为鹰犬，五也。”帝叹其忠直，赐缯彩、茶药，且令
事有大于此者悉以闻。秩满，提举太平观。十一年，帝
谓秦桧曰：“勾涛久闲，性喜泉石，可进职与一山水近
郡。”秦桧对永嘉有天台、雁荡之胜，帝曰：“永嘉太远，其
以湖州命之。”俄以疾卒，年五十九。《遗表》闻，帝震悼，顾
近臣曰：“勾涛死矣，惜哉！”赠左大中大夫。涛身长七尺，
风貌伟然，颇以忠亮自许，国有大议，帝必委心延访，
往复酬诘，率漏下数刻始罢，料边情如在目前，知名
之士多所荐进。有《奏议》十卷。